## Odluka o načinu prodaje carinske robe i rasporedu sredstava dobivenih prodajom te robe

### NN 62/1992 (3.10.1992.), Odluka o načinu prodaje carinske robe i rasporedu sredstava dobivenih prodajom te robe

# VLADA REPUBLIKE HRVATSKE

Na temelju članka 367. stavak 5. Carinskog zakona ("Narodne novine",
broj 53A/91, 33/92, 40/92 i 61/92), Vlada Republike Hrvatske na sjednici
održanoj 2. listopada 1992. godine. donijela je

## ODLUKU

### o načinu prodaje carinske robe i rasporedu sredstava dobivenih prodajom te robe

I.

Ovom odlukom propisan je postupak prodaje carinske robe i raspoređivanje
sredstava dobivenih prodajom te robe i to:

1. robe koju je željeznički kolodvor predao carinarnici kao višak (članak
88. stavak 3. Carinskog zakona),

2. robe oduzete ili predane carinarnici (članak 204. Carinskog zakona),

3. robe čiji su rokovi ležanja istekli (članak 227. Carinskog zakona),

4. robe predane carinarnici na slobodno raspolaganje (članak 259. stavak
2. Carinskog zakona),

5. privremeno uvezene oštećene robe (članak 299. stavak 3. Carinskog
zakona),

6. poštanske pošiljke koje pošiljatelj ne želi preuzeti (članak 319.
stavak 2. Carinskog zakona),

7. robe oduzete u carinskom prekršajnom postupku.

II.

Na temelju evidencije koja se vodi kod carinarnice (članak 205. Carinskog
zakona), carinarnica sastavlja popis robe (i to po vrsti, količini i trgovačkom
nazivu) za koju su nastupili uvjeti da se izloži prodaji, i odmah sastavlja
izvješće za izlaganje robe javnoj prodaji.

Roba se prodaje odvojeno po osnovama po kojima je predana, oduzeta odnosno
na drugi način preuzeta od strane carinarnice.

III.

Carinarnica osniva komisiju od tri člana za pregled, mjerenje i procjenu
vrijednosti robe po popisima iz točke II. ove odluke.

Komisija zapisnički konstatira da li roba navedena u popisima odgovara
podacima iz isprava po kojima je carinarnica robu primila, oduzela, odnosno
na drugi način preuzela. Ukoliko komisija utvrdi da se stanje robe u pogledu
kakvoće, količine ili vrijednosti ne slaže s podacima iz navedenih isprava,
komisija tu činjenicu zapisnički utvrđuje.

Zapisnikom se utvrđuje da postoje uvjeti predviđeni zakonom da se roba
izloži prodaji, odnosno da se ista uništi.

Nakon izvršenog pregleda, mjerenja i procjene vrijednosti robe komisija
upisuje u odgovarajuće rubrike popisa iz točke II. ove odluke utvrđenu
vrijednost robe.

Kod utvrđivanja vrijednosti robe komisija uzima u obzir cijene iste
ili slične robe na domaćem tržištu, nakon odbitka uobičajenih troškova
poslovanja u trgovini.

Kad u radu komisije sudjeluje vještak, troškovi vještačenja podmiruju
se iz sredstava dobivenih prodajom robe.

IV.

Do početka javne prodaje robe carinarnica može odobriti vlasniku robe
ili osobi na koju glasi prevozna isprava da robu podigne radi carinjenja
ili vraćanja u inozemstvo, izuzev robe oduzete u prekršajnom postupku.

Ukoliko se roba ne proda na prvoj javnoj prodaji carinarnica može dozvoliti
podizanje robe u smislu stavka 1. ove točke do početka druge javne prodaje.

Osobe koje podižu robu u smislu stavka 1. i 2. ove točke dužne su platiti
sve troškove koje je carinarnica imala zbog držanja, čuvanja, prijevoza,
procjene robe, objavljivanja javne prodaje, kao i druge troškove u vezi
s prodajom robe.

V.

Robu navedenu u točki I. ove odluke prodaju carinarnice koje ovlasti
direktor Carinske uprave putem javne prodaje izuzev lako pokvarljive robe
i otpadaka koji se javljaju poslije procesa oplemenjivanja privremeno uvezene
robe koja se može prodavati prikupljanjem ponuda ili neposrednom pogodbom.

Roba koja ima komercijalnu vrijednost samo kao sirovina ili otpadak,
može se prodavati prikupljanjem ponuda.

Sve vrste kave prodaju se robnim rezervama Republike Hrvatske izravnom
pogodbom.

Javna prodaja objavljuje se u dnevnom tisku, najkasnije 10 dana prije
javne prodaje.

Oglas o javnoj prodaji sadrži: uvjete javne prodaje, podatke o vrsti
i stanju robe, početnu cijenu, dan, sat i mjesto održavanja javne prodaje,
visinu i način uplate kaucije za sudjelovanje u javnoj prodaji kao i dan,
sat i mjesto gdje se može pregledati roba koja se izlaže javnoj prodaji.

Na javnoj prodaji mogu sudjelovati pravne i fizičke osobe pod uvjetom
da uplate predviđenu kauciju.

Kod propisivanja uvjeta prodaje robe, carinarnica može odrediti da na
javnoj prodaji ne mogu sudjelovati fizičke osobe.

VI.

Sudionici u javnoj prodaji dužni su, prije javne prodaje položiti na
blagajni carinarnice kauciju od 20% od početne cijene robe, s tim što taj
iznos ne može biti manji od 1000 HRD.

VII.

Prva javna prodaja može se odreti samo ako u njoj sudjeluju najmanje
tri ponuđača.

Ukoliko se na prvoj javnoj raspravi roba ne proda organizira se druga
javna prodaja, koja se može održati ako u istoj sudjeluju najmanje dva
ponuđača. Postupak objave druge javne prodaje isti je kao i kod prve s
tim da se u oglasu naznačuje da je to druga javna prodaja.

Ukoliko se ni poslije trećeg poziva ne ponudi veća cijena od početne
cijene smatra se da javna prodaja iz stavka 1. i 2. ove točke nije uspjela.

Ako se roba ne proda ni na drugoj javnoj prodaji, roba se može prodati
putem prikupljanja pismenih ponuda, odnosno izravnom nagodbom.

Prodaja robe iz stavka 4. ove točke može se izvršiti ukoliko bude ponuđena
viša cijena od utvrđene.

VIII.

Komisija koja vodi javnu prodaju sastavlja zapisnik o istoj. Zapisnik
sadrži podatke o robi, početnoj cijeni robe, sudionicima nadmetanja u javnoj
prodaji, podnijetim ponudama, cijeni postignutoj u javnoj prodaji i kupcu.

Zapisnik iz stavka 1. ove točke potpisuju članovi komisije i kupac,
kao i drugi sudionici nadmetanja.

Zapisnik iz stavka 2. ove točke stavlja se na oglasnu ploču carinarnice
u roku dva dana od završene javne prodaje i mora visiti na oglasnoj ploči
tri dana od dana isticanja na oglasnoj ploči.

Sudionici javne prodaje mogu uložiti prigovor na rad i postupak komisije
u roku tri dana od dana kada je zapisnik izvješen na oglasnu ploču.

Carinarnica je dužna donijeti rješenje po prigovoru u roku tri dana
od podnošenja prigovora.

IX.

Kupac robe dužan je postignutu cijenu uplatiti i kupljenu robu preuzeti
u roku 5 dana od dana izvršenja prodaje robe, odnosno od dana kada je rješenje
po podnijetom prigovoru postalo konačno.

Ukoliko kupac robe ne uplati kupoprodajnu cijenu u tom roku, nema pravo
na povrat uplaćene kaucije, a roba se izlaže javnoj prodaji.

X.

Raspored sredstava ostvarenih prodajom robe iz točke I. ove odluke vrši
se shodno članku 388. Carinskog zakona

Troškove prodaje, koji se u smislu članka 368. stavak 2. Carinskog zakona
podmiruju na teret sredstava dobivenih prodajom robe, čine troškovi koji
su nastali u svezi s prodajom robe (troškovi objavljivanja oglasa, troškovi
rada komisije u svezi s prodajom robe, zakupnine poslovnih prostorija u
kojima se roba prodaje kao i drugi troškovi, s tim da troškovi ležarine
ne mogu prijeći 50% od svote postignute prodajom te robe.

XI.

Danom stupanja na snagu ove odluke prestaje važiti Odluka o načinu prodaje
carinske robe i rasporedu sredstava dobivenih tom prodajom ("Službeni
list" br. 49/89, 9/90 i "Narodne novine", broj 53A/91, 33/92,
40/92 i 61/92).

XII.

Ova odluka stupa na snagu osmi dan od dana objave u " Narodnim
novinama".

Klasa: 413-04/92-01/17

Urbroj : 5030116-92-1

Zagreb, 2. listopada 1992.

Predsjednik

**Hrvoje Šarinić, v. r**

Odluka, NN 62/1992-1664
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)